stanford-oval/wikipedia huggingface dataset:
עונת 1990/1991 בגביע קוראץ'
הערות שוליים

1 2  המשחק נגמר בתוצאה 76–85 להפועל ירושלים, מה שהותיר את תוצאת המפגשים בשוויון 147–147. המשחק נשלח להארכה, בה ניצחה רג'ו קלבריה 94–91 והעפילה לשלב הבא
↑  המשחק נגמר בתוצאה 79–77 לריאל מדריד, מה שהותיר את תוצאת המפגשים בשוויון 150–150. המשחק נשלח להארכה, בה ניצחה פלקנסטרו קאנטו 93–95 וזכתה בטורניר
על המלחמה

| --- | --- |

עמוד השער של המהדורה הראשונה בגרמנית, שיצאה בשנת 1832
 מידע כללי
 מאת:  קרל פון קלאוזביץ 
 שפת המקור:  גרמנית 
 סוגה:  מסה 
 נושא:  מלחמה, אסטרטגיה צבאית 
 הוצאה
 הוצאה:  Ferdinand Dümmler 
 תאריך הוצאה:  1832 
 עורך:  Marie von Brühl 
 
על המלחמה (בגרמנית: Vom Kriege) הוא ספר העוסק באסטרטגיה צבאית, שכתב המייג'ור גנרל הפרוסי קרל פון קלאוזביץ בין השנים 1816–1830, בתקופה שלאחר המלחמות הנפוליאוניות. הספר מנתח באופן פילוסופי-מדעי את תופעת המלחמה על כלל היבטיה בהם מהותה של המלחמה, בניין הכוח, הפעלת הכוח, מנהיגות ועוד. הספר נחשב לספר המפורסם ביותר שנכתב אודות תופעת המלחמה, וכן לאחד המסמכים המכוננים של המחשבה הצבאית והלוחמה המודרנית.
הספר מחולק לשמונה חלקים, אך כתיבתו לא הושלמה בשל מותו של קלאוזביץ בשנת 1831. אלמנתו, מרי פון ברוהל, ערכה את כתביו והוציאה לאור את הספר בשנת 1832.
רקע

קרל פון קלאוזביץ נולד בפרוסיה בשנת 1770, ובגיל 12 הצטרף לצבא הפרוסי, בשורותיו לחם במלחמת צרפת עם אוסטריה ופרוסיה, וב-1801 יצא ללמוד באקדמיה הצבאית הפרוסית למשך שנתיים. במלחמות הנפוליאוניות נשבה ואף ערק כאשר הצבא הפרוסי נאלץ להילחם לצידו של נפוליאון. לאחר המלחמה, ב-1818, מונה למנהל האקדמיה הצבאית הפרוסית בברלין. בשנת 1831 נקרא לשוב לצבא בשל מרד נובמבר, ובמהלך שירותו זה נדבק בכולרה ומת, והותיר את ספרו בלתי גמור.
כתיבת הספר

ישנו קונצנזוס מדעי באשר לטענה שכתיבת הספר החלה בשנת 1816, בעת שקלאוזביץ שהה בעיר קובלנץ, וכיהן כראש מטה קורפוס תחת פיקודו של אוגוסט ניידהרדט פון גנייזנאו. גרסתו הראשונה של הספר הייתה אסופה של כ-177 אפוריזמות העוסקות באסטרטגיה ובמחשבה הצבאית. אותן אפוריזמות פורסמו בין השנים 1833–1835 בסדרת מאמרים שכותרתה "אפוריזמות על המלחמה והלוחמה" (Aphorismen über den Krieg und die Kriegführung). חלק קטן מהאפוריזמות הופיעו כלשונן בגרסה הסופית של על המלחמה, וחלק נוסף הופיע בניסוח דומה.
בשנת 1818 החל קלאוזביץ לשמש כמנהל האקדמיה הצבאית הפרוסית בברלין. ככל הנראה, בתקופה זו החל לכתוב את גרסתו השנייה של "על המלחמה". בניגוד לגרסה הראשונה, כתב היד הזה לא היה מורכב מאפוריזמות. כתב היד התגלה בארכיון של קלאוזביץ', ופורסם בשם "טיוטות ועבודות הכנה ל'על המלחמה'". בטיוטה זו שתי הקדמות ומספר פרקים שאינם קשורים אחד לשני, אשר עוסקים באמנות המלחמה, ולא באסטרטגיה.
בשנות ה-20 של המאה ה-19, ככל הנראה ב-1825, כתב קלאוזביץ את הגרסה השלישית של "על המלחמה", ואף הגדיר את כתב היד של ששת הספרים הראשונים כטיוטה סופית. אף על פי כן, קלאוזביץ לא היה מרוצה מהתוצר וכינה אותו "מסה חסרת צורה", וטען כי עליו לעבד את הספר. ב-1827 החל קלאוזביץ את תהליך עיבוד כתב היד.
לאחר מותו של קלאוזביץ ב-1831, ערכה אלמנתו, מרי פון ברוהל, את כל כתביו ופרסמה אותם בעשרה כרכים, בשם "עבודותיו הנותרות של גנרל קרל פון קלאוזביץ על המלחמה והלוחמה". מתוך כל אותם כתבים, "על המלחמה" מורכב משלושת הכרכים הראשונים.
תוכן הספר

הספר נפתח בהקדמות מאת מרי פון ברוהל ומאת קלאוזביץ עצמו. הספר כולל שמונה פרקים, שתוכנם מפורט להלן.
תוכן הספר > ספר ראשון - על טבעה של המלחמה

הספר הראשון עוסק בטבעה של המלחמה, והוא מכיל את שורשי הגותו של קלאוזביץ. קלאוזביץ מגדיר בדיוק רב את המלחמה, ומפרט את מטרתה. הפרק הראשון בספר, "מהי מלחמה?", הוא הפרק היחיד אליו התייחס קלאוזביץ כאל תוצר מוגמר.
הספר כולל שמונה פרקים העוסקים במהות המלחמה, באמצעי המלחמה, בגאונות הנדרשת במלחמה, בסכנות המלחמה, במאמץ הגופני במלחמה, במידע במלחמה ובתופעת החיכוך.
בספר זה מוצגים כמה מהרעיונות המזוהים ביותר עם קלאוזביץ, בהם השילוש הקלאוזביציוני, תופעת החיכוך, ערפל הקרב ועוד.
תוכן הספר > ספר שני - על התיאוריה של המלחמה

הספר השני עוסק בתאוריה של המלחמה, ופרקיו עוסקים בענפי אמנות המלחמה, באמנות ובמדע שבמלחמה, בשיטה, בביקורתיות ובשימוש בדוגמות היסטוריות.
תוכן הספר > ספר שלישי - על האסטרטגיה באופן כללי

הספר השלישי עוסק באסטרטגיה הצבאית, ונפתח בהתייחסות למהותה של האסטרטגיה ולמרכיביה. לאחר מכן, עוסקים הפרקים השונים בספר ברוח הלחימה, במעלותיו הצבאיות של הצבא, בתעוזה, בהתמדה, בעליונות המספרית, בהפתעה, בתחבולה, בעיקרון ריכוז המאמץ, בעתודה, בכלכלת הכוחות, באלמנטים גאומטריים באסטרטגיה, בדחיית המלחמה, בלוחמה המודרנית ובדחק ומנוחה.
תוכן הספר > ספר רביעי - הלחימה

הספר הרביעי עוסק בלחימה ופרקיו מתמקדים, בין השאר, בנושאים כמו צביון הלחימה בעת החדשה, משך הלחימה, ההחלטה על יציאה ללחימה, הקרב, השפעות הניצחון, נסיגה לאחר הפסד ולחימה בלילה.
תוכן הספר > ספר חמישי - הכוחות הצבאיים

הספר החמישי עוסק ביחידות צבאיות, ופרקיו מתמקדים, בין השאר, בנושאים כמו החזית, המערכה, המשמר הקדמי והמוצבים, המחנה, המסעות, המגורים, התקשורת והשימוש בקרקע.
תוכן הספר > ספר שישי - ההגנה

הספר השישי עוסק בהגנה, ופרקיו מתמקדים, בין השאר, בנושאים כמו הקשר בין ההגנה להתקפה, קרב ההגנה, מבצרים, עמדות, הגנה בשטח הררי, הגנה בנחלים ובנהרות, הגנה בביצות, הצפות מכוונות, הגנה ביערות, פעולות כנגד ניסיון איגוף, נסיגה אל פנים המדינה וחזית הגנתית.
תוכן הספר > ספר שביעי - ההתקפה

הספר השביעי עוסק בהתקפה, ופרקיו מתמקדים, בין השאר, בנושאים כמו טבעה של ההתקפה האסטרטגית, השמדת צבאות האויב, חציית נהרות, תקיפת עמדות הגנתיות, תקיפת מחנה מבוצר, תקיפת רכס הרים, תמרון, תקיפת ביצות, תקיפת יערות, תקיפת שיירות, מאמץ ההטעיה, הפלישה ושיאו של הניצחון.
תוכן הספר > ספר שמיני - תוכנית המלחמה

הספר השמיני עוסק בתוכנית המלחמה, ופרקיו מתמקדים, בין השאר, בנושאים כמו מטרת המלחמה, יחסי הגומלין בין חלקי המלחמה, השפעת המטרות הפוליטיות על המטרות הצבאיות, המלחמה ככלי ליישום מדיניות וההישג הצבאי המוגבל.
תרגום

הספר פורסם במקור בגרמנית, ותורגם לראשונה לאנגלית בשנת 1873. הספר תורגם לשפות רבות, בהן צרפתית, פולנית, ספרדית, פורטוגזית, יפנית ועוד.
הספר תורגם לעברית על ידי שמעון יפתח, ויצא לאור בשנת 1950 בהוצאת מערכות בשם "עקרונות המלחמה".
הערות שוליים

↑  ג'ון קיגן, תרגום: מרדכי ברקאי, תולדות המלחמה, תל אביב: דביר, 1996, עמ' 19.
↑  פול דונקר, Aphorismen über den Krieg und die Kriegführung as the first version of Clausewitz’s masterpiece, מאי 2016.
1 2 3 4  פול דונקר, The Evolution of Clausewitz’s Vom Kriege: a reconstruction on the basis of the earlier versions of his masterpiece, 2019.
↑  Thomas Waldman, War, Clausewitz, and the Trinity, June 2009.
↑  מייג'ור פול ליי צ'יי ווי, The Nature of War-Unchanging in the Face of Shifting Forms and Material Dimensions.
| אמנות המלחמה |
| --- | --- | --- |
| אמנות המלחמה | טקטיקה • אופרטיבה צבאית • אסטרטגיה • דוקטרינה צבאית • תורת לחימה • הונאה |  |
| מושגי יסוד | לחימה • קרב • מערכה • מלחמה • מלחמה כוללת • מלחמת מנע • לוחמת חלל • לוחמה אווירית • לוחמה ימית • לוחמת תמרון • לוחמת שחיקה • לוחמה אסימטרית • מלחמה בטרור • מלחמת אזרחים • צבא |  |
| הוגים וספרים | סון דזה / אמנות המלחמה • וגטיוס / מדעי הצבא • קרל פון קלאוזביץ / על המלחמה • אלפרד פון שליפן • בזיל הנרי לידל הארט / אסטרטגיה של גישה עקיפה • מרטין ון קרפלד |  |
| טקטיקה ומערכים צבאיים | טקטיקה ומערכים צבאיים |  |
| מערכים צבאיים |  מערך ריבוע • פלנקס • טסטודו • אימפי |  |
| טקטיקה | מכה מקדימה • מלחמת בזק • מתקפת נגד • אדמה חרוכה • קרב בלימה • מצור • הסגר • תנועת מלקחיים • כיתור • איגוף • איגוף אנכי • מארב • תקיפה אווירית • הפצצה טקטית • דיכוי הגנה אווירית • הפצצה אסטרטגית • לוחמה בשטח בנוי • לוחמת מנהרות • לוחמת שריון • לוחמה הררית • לוחמה מדברית • לוחמה אמפיבית • לוחמה נגד צוללות • לוחמה ביולוגית • לוחמה כימית • לוחמת רשת ("סייבר") • לוחמה אלקטרונית • לוחמה פסיכולוגית • לוחמה משפטית • לוחמה כלכלית • לוחמה לא קונבנציונלית • הפרד ומשול • מבצעים מיוחדים • גרילה • טרור • מפת מבצע |  |
| טקטיקות של | פרשים • חי"ר • שריון • ארטילריה • לחימה אווירית • לחימה ימית |  |
| אסטרטגיה לאורך ההיסטוריה | אסטרטגיה לאורך ההיסטוריה |  |
| בעת העתיקה | הטקטיקה והאסטרטגיה היוונית • הטקטיקה והאסטרטגיה ההלניסטית • הטקטיקה והאסטרטגיה הרומית |  |
| בימי הביניים | הטקטיקה והאסטרטגיה המוסלמית • הטקטיקה והאסטרטגיה האירופאית בימי הביניים • הטקטיקה והאסטרטגיה המונגולית |  |
| בעת החדשה | הטקטיקה והאסטרטגיה האמריקאית בעת החדשה • הטקטיקה והאסטרטגיה גרמנית בעת החדשה • הטקטיקה והאסטרטגיה סובייטת בעת החדשה • הטקטיקה והאסטרטגיה האירופית בעת החדשה • הטקטיקה והאסטרטגיה במאה ה-20 |  |
| --- | --- |
בקרת זהויות :  NLI: 987007601897405171  PLWABN: 9810704056705606  BnF: cb12311095x (data)  GND: 4302770-2  LCCN: n93034834  SUDOC: 03199878X  VIAF: 312842752   WorldCat (עם VIAF): 312842752 
פון קלאוזוביץ
מרי פון ברוהל
עקרון קרוג

אוגוסט קרוג
עקרון קרוג (באנגלית: Krogh's principle) הוא עקרון המבוסס על רעיון של הפיזיולוג הדני אוגוסט קרוג, שסבר כי לכל נושא מחקר בפיזיולוגיה קיימת חיית ניסוי מתאימה המאפשרת השגת ממצאים בצורה יעילה. אוגוסט קרוג, שהיה מומחה בפיזיולוגיה השוואתית של בעלי החיים, הפגין במחקריו יכולת יוצאת דופן לבחור בעלי חיים מתאימים על מנת לבחון את השערותיו המדעית.
.
לפי עקרון קרוג יש לבחור בחיית הניסוי בהתאם לתכונות המיוחדות, הבלתי רגילות, שלה.
השם "עקרון קרוג" נקבע בצורה פורמלית על ידי החוקר הנס אדולף קרבס בשנת 1975.
מושג זה הוא מרכזי בענפים ביולוגיים המתבססים על השיטה ההשוואתית, כמו נוירואתולוגיה, הפיזיולוגיה ההשוואתית או הגנומיקה הפונקציונלית.
היסטוריה

בשנת 1929 הכריז אוגוסט קרוג כי במקרים רבים, מחקר בסוגיה פיזיולוגית מפיק תועלת משימוש בבעל חיים מתאים או בקבוצת בעלי חיים.
עוד בשנת 1865 כתב אבי הרפואה הניסויית, קלוד ברנאר ב"מבוא לחקר הרפואה הניסויית" ("Introduction à l'étude de la médecine expérimentale") בעמוד 27:
במחקר המדעי, לפרטים הזעירים ביותר יש חשיבות מרבית. בחירה מוצלחת של חיית ניסוי,  של כלי שנבנה בצורה מסוימת, השימוש במגיב אחד לעומת אחר, מספיקים לעיתים קרובות כדי לפתור את השאלות הכלליות הנעלות ביותר.
בשנת 1929 הביא קרוג דוגמה מהמחקרים שערך יחד עם כריסטיאן בוהר בתחום הפיזיולוגיה של נשימה:
לפני הרבה שנים מורי ורבי, כריסטיאן בוהר, התעניין במנגנון הנשימה בריאות והמציא שיטה שבאמצעותה חקר אותו בכל ריאה בנפרד; הוא מצא שלסוג מסוים של צב הקנה מתפצל לסמפונות הראשיים במקום גבוה בתוך הצוואר ואז נהגנו להגיד בתור בדיחה של אנשי מעבדה שהחיה הזאת נבראה ממש לצורכי חקר הפיזיולוגיה הנשימתית. אין לי ספק שקיים מספר לא מבוטל של בעלי חיים ש"נבראו" באותה מידה לצרכים פיזיולוגיים מיוחדים, אך חוששני כי הם אינם ידועים לבני האדם שעבורם "נבראו" ועלינו לפנות לזואולוגים על מנת לגלות אותם ולהעמידם לרשותנו
לדוגמה, בשנות ה-1970 קבוצת פיזיולוגים שחקרו את הנשימה האווירנית של סרטנאים נתקלו בקשיים מפני שה"סרטן של הגאות ושפל" שעמד לרשותם היה קטן מדי.
אז ארגנו מסע מחקר לאיי פלאו בדרום האוקיינוס השקט, שבהם חי סרטן הקוקוס, מין סרטן ענק יבשתי, העשוי לשקול עד שלושה קילוגרם. גודלו של סרטן זה איפשר למדענים לאסוף נתונים חשובים רבים.
דוגמה אחרת היא מתחום חקר תכונות הלב אצל דגים. המדענים לא יכלו לבצע כרצונם מדידות של לחץ הדם וזרימתו אצל דגי גרם ולקחת מהם דגימות דם מן הלב, בגלל מיקומו המיוחד של הלב. התגלה כי המשימה קלה יותר אם נעזרים בדגי מעמקים ימיים בשם Triglidae בעלי לב גדול מאוד שהגישה אליו פשוטה יותר.
לקריאה נוספת

Roger Eckert,David Randall,Warren Burggren,Kathleen French  Physiologie animale,traduction de la 4e édition américaine par François Math avec la collaboration de Alain Propper et Louis Henquell, De Boeck Université, Paris, Bruxelles 1999
Claude Bernard: Introduction à l'étude de la médecine expérimentale, J.B. Baillière et Fils, Libraires de L'Académie Impériale de Médecine, 1865. pp. 400
August Krogh The Progress of Physiology, The American Journal of Physiology, 1929. 90(2) pp. 243-251
הערות שוליים

↑  R.Eckert עמוד 15
↑  R.Eckert עמוד 16
1 2  R.Eckert עמוד 16
פיוטר הגדול (סיירת מערכה)

| --- | --- |
סיירת המערכה "פיוטר הגדול", נובמבר 2012
סיירת המערכה "פיוטר הגדול", נובמבר 2012
 תיאור כללי
 סוג אונייה:  סיירת מערכה
 צי:  הצי הרוסי 
 דגל הצי:  
 סדרה:  סדרת קירוב
 ציוני דרך עיקריים
 מספנה:  Baltic Shipyard 
 הושקה:  1996
 תקופת הפעילות:  18 באפריל 1998 – הווה (26 שנים)
 מיקום:  69°05′08″N 33°25′32″E﻿ / ﻿69.085437°N 33.425592°E﻿ / 69.085437; 33.425592 
 מידות
 הֶדְחֶק:  24,300 טונות, מקסימלי: 28,000
 אורך:  252 מ' 
 רוחב:  28.5 מ' 
 שוקע:  10.3 מ' 
 נתונים טכניים
 מהירות:  32 קשר (59 קמ"ש)
 גודל הצוות:  727
 הנעה:  nuclear propulsion 
 צורת הנעה:  מדחפים
 אמצעי לחימה
 חימוש:  9K330 טור, AK-130 gun, P-700 Granit, S-300PMU2, צירקון 3M22, Udav-1 anti-submarine system, S-300, Kashtan CIWS, RBU-1000, צינור טורפדו 
 
צוות הספינה, 2005.
סיירת המערכה "פיוטר הגדול". מחוז פרימוריה, מאי 2010.
סיירת המערכה האטומית פיוטר הגדול (ברוסית: Пётр Великий, פיוטר וליקי) היא סיירת מערכה מסדרת קירוב. שמה המקורי של האונייה היה אמור להיות יורי אנדרופוב, על שם המזכיר הכללי השישי של המפלגה הקומוניסטית של ברית המועצות, אך השם שונה לאחר נפילת ברית המועצות. על פי ההגדרה הרשמית ברוסיה, האוניות מסדרת קירוב הן "סיירת טילים גרעינית כבדה", אך פרשנים צבאיים במערב החיו למען אוניות אלו את המונח סיירת מערכה, שהיה בשימוש בעיקר בשני העשורים הראשונים של המאה ה-20. זאת, מכיוון שאוניות אלו הן אוניות השטח הגדולות ביותר בעולם, נכון לעשור השני של המאה ה-21. "פיוטר הגדול" היא ספינת הדגל של הצי הצפוני הרוסי, והיא היחידה מסוג זה שעודנה בשירות מבצעי.
בניית האונייה התעכבה בשל קשיים כלכליים, שנבעו מהמשבר הכלכלי לפני ואחרי נפילת ברית המועצות. רק ב-1998 הושלמה בניית האונייה, 12 שנים לאחר תחילת הבנייה. בינתיים שונה שמה ל"פיוטר וליקי", שמו הרוסי של הצאר פיוטר הגדול.
רקע

סיירת המערכה פיוטר הגדול (שעד התפרקות ברית המועצות נקראה "יורי אנדרופוב") נבנתה החל משנת 1986, אלא שבעקבות עיכובים ובעיות שונות היא לא הוכנסה לשירות הצי הרוסי לפני 1996. זוהי סיירת מערכה אטומית וספינת טילים כבדה מהדור השלישי של פרויקט 1144 ("אורלאן") ובשנת 2011 נחשבה לספינה הגדולה ביותר בעולם שאינה נושאת מטוסים.
הספינה נבנתה במספנות המפעל הבלטי והורדה למים באפריל 1989. על פי צו של נשיא רוסיה דאז, בוריס ילצין, משנת 1992 הספינה שינתה שמה מ"יורי אנדרופוב" לשמה הנוכחי, על שם קיסר רוסיה, פיוטר הגדול. החל משנת 1998 נמצאת בשירות פעיל ובהרכב האוניות של הצי הרוסי.
צוות הספינה מונה 1,035 חיילים.
היסטוריה

הספינה נמסרה לידי הצי הרוסי במרץ 1998 לאחר שהוענק לה השם "פיוטר הגדול". הספינה הייתה הספינה הרוסית הראשונה שהגיעה בליל שבין ה-12 ל-13 באוגוסט 2000 לסייע באסון טביעת הצוללת הרוסית קורסק.
הסיירת השתתפה במאבק העולמי בשוד הימי שלחופי סומליה. באוקטובר 2008 היא עברה דרך מפרץ גיברלטר בדרכה לים התיכון.
בדצמבר 2008 נטלה חלק בתרגיל צבאי משותף עם חיל הים של ונצואלה בים הקאריבי. בפברואר 2009 הספינה החרימה 3 אוניות של שודדי ים סומליים.
במארס 2010 נטלה חלק בניסויים לשייט ליעדים מרוחקים, בין האוקיינוס השקט לאוקיינוס האטלנטי והאוקיינוס ההודי.
ב-28 ביולי 2012 נשיא רוסיה ולדימיר פוטין העניק לצוות הסיירת את אות מסדר נחימוב כהערכה על פועלם.
ב-17 באוקטובר 2016 נצפתה הסיירת סמוך לחופי נורווגיה כשהיא מלווה את נושאת המטוסים אדמירל קוזנצוב וספינות נוספות בדרכן למערכה בסוריה.
הערות שוליים

↑  "תיעוד נדיר: נושאת מטוסים רוסית בדרך לסוריה". ynet. 2016-10-19. נבדק ב-2016-10-19.
פייטרו פיטיפלדי

פייטרו פיטיפלדי דה קרוז (בפורטוגזית: Pietro Fittipaldi da Cruz, נולד ב-6 בפברואר 1995) הוא נהג מרוצים ברזילאי-אמריקאי המשמש כנהג מחליף וכנהג מבחן בקבוצת הפורמולה 1 האס החל מעונת 2019. השתתף בשני מרוצים בעונת 2020, בהם לא זכה בנקודות. במקביל, מתחרה פיטיפלדי בסדרת המרוצים "European Le Mans Series" (אנ').
קריירת מרוצים

פיטיפלדי הוא נכדו של אמרסון פיטיפלדי, פעמיים אלוף הפורמולה 1, ואחיו של נהג המרוצים אנזו פיטיפלדי.
בשנת 2011 החל את הקריירה שלו, כנהג במרוצי נאסקאר. בשנים שלאחר מכן התחרה בפורמולה 4, בפורמולה רנו, בפורמולה 3 אירופה, בפורמולה V8 3.5, באינדיקאר ובדויטשה טורנוואגן מאסטרס.
במאי 2018 שבר את שני רגליו כשהתרסק במרוץ 6 השעות של ספא, במסגרת אליפות העולם במרוצי סיבולת.
קריירת מרוצים > פורמולה 1

באוקטובר 2014 זומן לאקדמיית פרארי לנהגים. ב-27 בנובמבר 2018 נהג לראשונה במכונית פורמולה 1, כאשר בחן עבור קבוצת האס את מכוניתה במסלול יאס מרינה. לקראת עונת 2019 הוכרז כי הוא יהיה נהג המבחן והנהג המחליף של הקבוצה. פיטיפלדי שמר על תפקידים אלו גם בעונות 2020, 2021, 2022 ו-2023.
בעונת 2020, לאחר פציעתו של רומן גרוז'אן, נהג פיטיפלדי כמחליפו בגרנד פרי סאח'יר ובגרנד פרי אבו דאבי, בהם סיים במקום האחרון מבין הנהגים שסיימו את המרוץ (17 ו-19 בהתאמה).
לקראת עונת 2022 היה מועמד להחליף את ניקיטה מזפין, ששוחרר מהאס עקב הפלישה הרוסית לאוקראינה, אך לבסוף קווין מגנוסן הועדף על פניו.
סטטיסטיקה > פורמולה 1

| שנה | קבוצה | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | מיקום | נקודות |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 2020 | האס | אוסטריה | אוסטריה | הונגריה | בריטניה | בריטניה | ספרד | בלגיה | איטליה | איטליה | רוסיה | גרמניה | פורטוגל | איטליה | טורקיה | בחריין | בחריין 17 | איחוד האמירויות הערביות 19 | 22 | 0 |
הערות שוליים

↑  Por GLOBOESPORTE COM Hickory, EUA, Neto de Emerson, Pietro Fittipaldi é campeão na Nascar aos 15 anos, globoesporte.com
↑  Pietro Fittipaldi leaves NASCAR racing to follow in grandfather's footsteps to F1, www.motorsport.com (באנגלית)
↑  Martin Neal-DNU, Champagne corks pop for new champions at Croft Circuit, TeessideLive, ‏2014-09-24 (באנגלית)
↑  Pietro Fittipaldi returns to Dale Coyne Racing for IndyCar ovals, RACER, ‏2021-03-04 (באנגלית אמריקאית)
↑  Fittipaldi has surgery on broken legs, ESPN.com, ‏2018-05-04 (באנגלית)
↑  Pietro Fittipaldi breaks both legs in Spa WEC qualifying crash, www.autosport.com (באנגלית)
↑  Pietro Fittipaldi and others invited to Ferrari Driver Academy, www.motorsport.com (באנגלית)
↑  F1 Testing: Kimi Raikkonen makes Sauber return as Sebastian Vettel sets pace, Sky Sports (באנגלית)
↑  NEWS: Pietro Fittipaldi Confirmed as Haas F1 Team 2019 Test Driver | Haas F1 Team, www.haasf1team.com (באנגלית)
↑  Pietro Fittipaldi to drive '19 Haas F1 car at first pre-season test, www.autosport.com (באנגלית)
↑  Fittipaldi aims for IndyCar return and reserve F1 drive, www.motorsport.com (באנגלית)
↑  Haas retain Pietro Fittipaldi as test and reserve for 2021 | Formula 1®, www.formula1.com (באנגלית)
↑  Haas retain Brazilian Pietro Fittipaldi as test and reserve driver for 2022 | Formula 1, www.formula1.com (באנגלית)
↑  Haas to run rebranded F1 cars and Fittipaldi at Bahrain test, AP NEWS, ‏2022-03-06 (באנגלית)
↑  F1 - Pietro Fittipaldi pilotará el Haas en México y Abu Dhabi, es.motorsport.com (בספרדית)
↑  Ferrari lead the way with 1-2-3 in busy post-season Abu Dhabi test | Formula 1®, www.formula1.com (באנגלית)
↑  Pietro Fittipaldi to continue as Haas test and reserve driver alongside sportscar racing commitments | Formula 1®, www.formula1.com (באנגלית)
↑  Haas reserve driver Pietro Fittipaldi to replace injured Grosjean for Sakhir Grand Prix | Formula 1®, www.formula1.com (באנגלית)
↑  Haas stand in Pietro Fittipaldi content with finishing the race in Sakhir as he takes P17 on debut | Formula 1®, www.formula1.com (באנגלית)
↑  תוצאות המרוץ, באתר Formula 1® - The Official F1® Website (באנגלית)
↑  Haas F1 team splits with Mazepin, Uralkali after Ukraine invasion, Motorsport.com, 5 March 2022
פייחת

עלי שפלרה שיחנית נגועים בפייחת
פַּיַיחַת היא תופעה של היווצרות שכבת אבקה דמוית פיח על עלי צמחים. התופעה נוצרת על ידי מיני פטריות שונים ממערכת פטריות השק, הניזונות מטל דבש שמפרישות כנימות היונקות את מוהל הצמחים.
הפטריות אינן גורמות נזק ישיר לצמח שעליו הן חיות, אולם שכבת הכיסוי עלולה לפגוע בקליטת אור השמש על ידי העלים ובכך לעכב את תהליך הפוטוסינתזה. לעיתים רחוקות הדבר יכול להאט את גדילת הצמח או לגרום להצהבת העלים, בעיקר כאשר תערובת דביקה של פייחת וטל דבש חוסמת את הפיוניות ופוגעת בתהליכי ויסות הגזים והטרנספירציה של הצמח.
מעבר לכך, הנזק הוא בעיקר אסתטי, ולכן הפייחת נחשבת למחלה של צמחי נוי. התופעה נפוצה בצמחי נוי כגון אזליאה, גרדניה, קמליה, שפלרה, לגרסטרמיה ועוד, וכן בצמחים הגדלים תחת עצים כגון פקאן, המשמשים גם הם פונדקאים לכנימות, ואשר טל דבש מטפטף מהם. צמחים הנגועים בפייחת רבה יכולים גם ללכלך את סביבתם באבקה השחורה.
הטיפול בצמחים הנגועים בפייחת הוא ניקוי והסרה של הכנימות המייצרות את טל הדבש, באמצעות חומרים שונים. ניתן לעשות זאת בתמיסה דלילה של מי סבון או באלכוהול 5%, וכן באמצעות שמן הנים, המשמיד את החרקים המזיקים ואינו רעיל לבני אדם וליונקים ועופות. ניתן להשתמש בקוטלי חרקים סיסטמיים כגון מלתיון או דיאזינון או אימידקלופריד (השם המסחרי: קונפידור). במקרה של קונפידור המלצת היצרן היא לדלל את החומר במים בדלי ולשפוך סמוך לעץ אך שיטה יעילה יותר היא להזריק את החומר ישירות לגזע העץ באמצעות ניקובו במכונת קידוח ביתית בכמה מקומות בהתאם לעובי הגזע.
אין להשתמש בחומרי ההדברה שצוינו לעיל בצמחים המיועדים למאכל, ויש להיזהר משימוש בהם בצמחים בתוך הבית, בהתאם להוראות היצרנים.
כל הטיפולים משמשים להסרת הפייחת והכנימות הגורמות לה, אך אינם מונעים את התחדשות התופעה.
עשה לילות כימים

עָשָׂה לֵילוֹת כַּיָּמִים הוא ביטוי המתאר עבודה אינטנסיבית, כזו הנעשית בימים ובלילות, ללא שינה - כשם שנהוג לעבוד ביום, כך עבד אף בלילה.
הביטוי לקוח מן התלמוד הבבלי, "מֵשים לילות כימים" (מסכת מועד קטן כה ע"ב) ושולב בספרות העברית החדשה בכתבי אחד העם ועגנון.
ביטויים נוספים המתארים לילה ללא שינה הם לילה לבן וליל שימורים.
בלשון הדיבור בימינו רווח הביטוי המשובש "עשה ימים כלילות".
לקריאה נוספת

אבא בנדויד, "עשה לילות כימים", בתוך: הידעת מאין הביטוי?, לשוננו לעם כח, ז-ח, תשל"ז, עמ' 217–219.
הערות שוליים

↑  לדוגמה, מתוך סיפור פשוט של עגנון: "[...] שכל קלי שבוש מתכנסים אצלו ועושים לילות כימים מתוך מאכל ומשתה ושחוק של קלפים וסיפורי היתולים" (הנ"ל, על כפות המנעול, תש"ך, תל אביב וירושלים: הוצאת שוקן, עמ' קג)
פליקס בן זקן

אין תמונה חופשית
פליקס בן זקן (בצרפתית: (Félix Benzakein (Ben Zaken; ‏ 30 בספטמבר 1895 - נובמבר 1982) היה עורך דין ועיתונאי יהודי-מצרי, מנהיג ציוני וחבר הפרלמנט המצרי.
קורות חיים

פליקס בן זקן נולד בשנת 1895 בעיר טנטא שבמצרים, למשפחה יהודית שהגיעה למצרים ממרוקו בשנת 1865. הוא למד בבית הספר של כל ישראל חברים בטנטא, ולאחר השלמת לימודיו התיכוניים למד משפטים באוניברסיטת קהיר. עם הסמכתו כעורך דין בשנת 1917 התחיל בקריירה משפטית מצליחה, ועבד באופן קבוע מול בתי משפט מצריים ובתי משפט של נתינים זרים במצרים.
בשנות ה-30 של המאה ה-20 התפרסם בן זקן בזכות מאבקיו המשפטיים מול מוסדות גרמניים ואיטלקיים פשיסטיים במצרים. התיק המשפטי הידוע ביותר בו טיפל היה תביעת דיבה של השגרירות הגרמנית בקהיר כנגד סופר יהודי בשם מוריס פרג'ון, אשר כתב ספר שגינה בחריפות את היטלר וגרמניה הנאצית. נאומיו הרהוטים של בן זקן כסנגור במהלך המשפט זיכו אותו בפרסום רב בעיתונות המצרית והיהודית.
בן זקן שימש בתור יועץ משפטי למוסדות הקהילה היהודית באלכסנדריה והיה חבר בבית הדין הרבני של העיר. הוא הצליח להשיג הכרה מצד מערכת המשפט המצרית באוטונומיה של בתי הדין הרבניים של הקהילה היהודית.
היה פעיל ציוני נלהב, ובמהלך חייו עסק בפעילויות ציוניות שונות. בשנת 1936 פתחה ההסתדרות הציונית החדשה (הרוויזיוניסטית) שלוחה באלכסנדריה, ועו"ד בן זקן נבחר לעמוד בראשה. הוא נודע כאחד מהנואמים המוכשרים ביותר שהיו לתנועה הציונית במצרים, והרצאותיו נהגו למשוך קהל יהודי רב. באותה שנה ביחד עם ז'ק רבין הוא הקים עיתון ציוני חדש בשם "לה טריבון ז'ואיב" (La Tribune Juive;‏ 1936–1948) שבו פרסם מאמרים שנהנו מקהל קוראים רחב. כמו כן נבחר פעמיים לכהן כנשיא סניף בני ברית באלכסנדריה. במקביל, בן זקן היה גם פטריוט מצרי, ולקח חלק פעיל בתנועה הלאומית המצרית במסגרת מפלגת הופד. בשנת 1919 אף התמנה לחבר מטעם המפלגה בבית הנבחרים התחתון של מצרים.
בן זקן היה חבר בבונים החופשיים, ושימש כסגן-נשיא הלשכה הגדולה של המזרח (La Grande Loge d’Orient).
בתקופת מלחמת העצמאות הצליח בן זקן להתחמק ממעצר בזכות קשריו עם ראש ממשלת מצרים מחמוד פהמי נוקראשי. עם זאת הוא כן נעצר בשנת 1956 על רקע מלחמת סיני, אך השתחרר הודות למאמצים מצד הרב חיים נחום אפנדי. לאחר שחרורו השתכנע שאין עתיד ליהודים במצרים של גמאל עבד אל נאצר, ובשנת 1960 עזב את מצרים לארצות הברית. הוא נפטר בעיר ניובורג (Newburgh) שבניו יורק בנובמבר 1982, בגיל 87.
לקריאה נוספת

רות קמחי, ציונות בצל הפירמידות: התנועה הציונית במצרים (1918-1948), תל אביב: עם עובד, 2009.
פיוטר אנדרייביץ' טולסטוי

פיוטר טולסטוי
פיוטר אנדרייביץ' טולסטוי (ברוסית: Пётр Андреевич Толстой; ‏1645 - 17 בפברואר 1729) היה אציל רוסי, ממקורביו של פיוטר הגדול. היה אחראי לניהול הלשכה החשאית, שהייתה המשטרה החשאית של הצאר.
ביוגרפיה

טולסטוי נולד במשפחה אצילית רוסית. הסופרים הידועים לב טולסטוי ואלכסיי טולסטוי היו בין צאצאיו.
בשנת 1682 החל טולסטוי לשרת בחצר הצאר. במהלך מרד 1682 היה בין התומכים הבולטים של משפחת מילוסלבסקי, שהיו יוזמי המרד. עם נפילת הנסיכה סופיה, עבר למחנה של פיוטר הגדול. לאור מעורבותו במרד 1682, הצאר הצעיר התנהג כלפיו בחשדנות, למרות תפקידו החשוב במערכות אזוב.
בשנת 1697 נסע ביוזמתו לאירופה ללימודי ימייה. שהה במשך שנתיים באיטליה, ובתקופה זו התקרב לתרבות המערבית.
ביוגרפיה > קריירה דיפלומטית

בשנת 1701 נשלח לקונסטנטינופול והיה השגריר הרוסי הראשון באימפריה העות'מאנית. במהלך שליחותו נעצר פעמיים על ידי השלטונות. בנוסף לכך, התפקיד הרחיק אותו מהחצר.
בשנת 1714 חזר לאימפריה רוסית והתקרב לאלכסנדר מנשיקוב. במהלך השנים 1719-1715 היה אחראי על מספר שליחויות לאירופה.
ביוגרפיה > פרשת הנסיך אלכסיי

בשנת 1717 מילא תפקיד מרכזי בפרשת הנסיך אלכסיי, וזה איפשר לו להתקרב לפיוטר הגדול. הנסיך ופילגשו הסתתרו בנאפולי, וטולסטוי הצליח לשכנע אותם לחזור לרוסיה. בעקבות תפקידו בפרשה והשתתפותו הפעילה בחקירה ובמשפט, הוא קודם לתפקיד ראש המשטרה החשאית ברוסיה.